text: Reus comença el curs amb 259 alumnes més que l'any passat | Reusdigital.cat diari de Reus. Notícies i actualitat del Camp de Tarragona
  Un total de 16.357 estudiants han iniciat les classes aquest dilluns
  12 de Setembre de 2016, per Marc Busquets
  Pellicer també ha visitat l'escola ARCE, aquest dilluns
  D'esquerra a dreta: Basagaña, Olivé, Pellicer i Sardà, a l'escola Teresa Miquel
  El curs acadèmic ha començat aquest dilluns a Reus amb un lleuger increment dels alumnes matriculats. Si l'any passat en van ser 16.098, en aquesta ocasió en seran 16.357, amb un increment més significatiu pel que fa als inscrits als cicles d'infantil i primària. L'alcalde, Carles Pellicer, i la regidora d'Ensenyament del consistori, M. Dolors Sardà, han estat els encarregats de facilitar les xifres als mitjans en una trobada celebrada a l'escola Teresa Miquel del passeig de Misericòrdia. En aquest sentit, el batlle reusenc s'ha felicitat per un inici de curs "normal i tranquil" i ha exposat que la inversió municipal en el manteniment i millora dels col·legis durant l'estiu ha estat superior als 90.000 euros.
  Menys grups de P3
  Pellicer ha indicat, d'altra banda, que de la ciutat disposa d'una vintena de centres educatius d'infantil i primària, nou centres concertats, tres d'educació especial (un d'aquests és privat), vuit instituts de secundària i un institut escola. Pel que fa als alumnes de P3, enguany n'hi haurà menys a conseqüència "d'una davallada dels inscrits", tal i com ha apuntat l'alcalde. En total, i durant el curs lectiu, la ciutat tindrà 47 grups d'aquesta classe, on a l'escola pública la ràtio serà de 23 nens per aula, mentre que en el cas dels alumnes de màxima complexitat aquesta serà de 22 infants. Els grups de P3 que hi havia a l'escola General Prim i a l'Eduard Toda s'han suprimit. Finalment, en l'escola concertada la mitjana serà de 25 menuts per classe. "Enguany tindrem 45 grups de 1r d'ESO", ha afegit després el batlle.
  Per la seva part, la regidora Sardà ha volgut destacar que el començament de les classes permet "respirar" a les famílies perquè "les vacances són massa llargues" i ha assenyalat que les beques menjador no han estat encara adjudicades perquè la Generalitat i l'Agència Tributària no han fet arribar les dades dels sol·licitants dels ajuts al consistori. No obstant això, "entre avui (aquest dilluns, per al lector) i demà esperem que els centres i els pares ja tinguin la informació necessària i les notificacions corresponents" per saber si se'ls han concedit o no. En tot cas, Sardà ha transmès un missatge de "calma" a les famílies tot assegurant que "es destina una partida pressupostària molt important a aquesta línia d'ajudes".
  Nou FP per la promoció de la igualtat de gènere
  La regidora d'Ensenyament ha explicat, en acabat, que en els cicles d'Infantil i Primària s'ha registrat un increment dels alumnes de matrícula viva, "nens d'altres comunitats de l'Estat o de fora de la demarcació que arriben a la ciutat" per un canvi laboral a la família o altres situacions similars. Sardà ha manifestat que no s'ha detectat un increment notable d'estudiants immigrants i s'ha mostrat satisfeta, entre d'altres, per la "consolidació" del nou centre d'educació especial creat dos cursos enrere i ubicat al barri Gaudí. De la mateixa manera, Sardà ha celebrat que l'FP de l'Institut Gaudí adreçat als estudiants amb discapacitat intel·lectual lleugera o moderada tingui un nou itinerari acadèmic que permetrà l'atenció directa a un grup d'entre sis i nou alumnes.
  Altres novetats del curs són el nou cicle formatiu superior de promoció per la igualtat de gènere que s'impartirà a l'esmentat Gaudí i l'oferta de tres places noves per cursar l'FP dual d'educació infantil. Per acabar, i en la línia de Pellicer, la regidora ha detallat la inversió que s'ha destinat per poder dur a terme diverses obres als patis i a les instal·lacions dels col·legis de Reus. S'ha reforçat el servei de neteja per un import de 88.000 euros a les escoles bressol i s'ha anunciat que el pressupost per al manteniment dels centres escolar ascendeix als 506.000 euros. A l'hora de detallar actuacions concretes, Sardà s'ha referit a la millora de la pista esportiva de l'IES Baix Camp o a les millores dels sanitaris de l'escola Marià Fortuny, entre d'altres.
  Juntament amb Pellicer i Sardà, l'acte ha comptat amb la presència de la directora del centre Teresa Miquel, Dolors Olivé, i l'inspector d'Ensenyament Xavier Basagaña. Aquest últim ha centrat la seva intervenció en descriure un "panorama educatiu de gran qualitat" a Reus i en el seu entorn. La responsable de l'escola ha agraït el suport de l'Ajuntament i la Generalitat tot i lamentar "la incertesa habitual" dels docents quan comença el nou curs perquè "fins a última hora no sabem de quins recursos disposarem". Malgrat això, "que avui siguem tots aquí vol dir que anem tots en la mateixa direcció i que tirarem endavant el curs amb garanties", ha dit.